VW verf weer die stad in primêre kleure | Netwerk24
VW verf weer die stad in primêre kleure
Deur Egmont Sippel 19 Maart 2017 00:02
Wie onthou nog "red, yellow, blue"?
En ons praat nie van skilder Piet Mondrian wat 'n straatplan van New York se Broadway-distrik in hierdie drie primêre kleure – plus wit – geskilder en dit Broadway Boogie-Woogie genoem het nie.
Ons praat CitiGolfs en CitiGolf-advertensies uit die 1980's.
Rooi, geel of blou – met wit tooisels – was die kleure waarin oorspronklike eenhede van Volkswagen se CitiGolf-reeks geverf is.
Nou's dit weer sulke tyd, met die VW Polo se CitiVivo-reeks wat einste in rooi, geel en blou sal verskyn, met wit kantspieëls en deurhandvatsels, asook wit strepe op die gordellyn, die deur-enkels en die luikklap – plus wit 15"-vellings.
Dié keer, lyk dit my, word die woorde egter los geskryf: Citi Vivo. En net voor ons by besonderhede kom: as hiérdie ­Citi nes die CitiGolf (wat op Golf 1 gebaseer is) vir 'n kwarteeu lank oorleef, het VW uiteraard nog 'n wenner op hande.
Uiteindelik is dáái ene – die CitiGolf – in 2009 deur die Polo Vivo vervang. Dit nou die Polo van drie generasies gelede.
Nou't ons die Polo Citi Vivo. Sowat 70% van sy onderdele word plaaslik ­gewin, vir 'n outjie wat (nes die CitiGolf en einste die nuwe Polo self) in VW se Uitenhage-aanleg in die Oos-Kaap gebou word.
Aanvanklik word net 2 000 eenhede beplan, almal gegrond op die Polo Vivo 1.4i Conceptline wat uit 'n 1.4-litertjie (55 kW) na die voorwiele dryf.